
LĒMUMS
PAR ATTEIKŠANOS IEROSINĀT LIETU

Rīgā	2026. gada 3. augustā

Satversmes tiesas 2. kolēģija šādā sastāvā: kolēģijas priekšsēdētāja Anita Rodiņa, tiesneši Jautrīte Briede un Jānis Neimanis,
kolēģijas sēdē izskatījusi [..] pieteikumu par lietas ierosināšanu (pieteikums Nr. 120/2026),

konstatēja:

[bookmark: _Ref229048374][bookmark: _Hlk57116411][bookmark: _Ref235433265][bookmark: _Ref235433803]Pieteikuma iesniedzējs lūdz Satversmes tiesu atzīt Kriminālprocesa likuma 447. panta pirmo daļu un likuma “Par tiesu varu” 31. panta trešo daļu (turpmāk – apstrīdētās normas) par neatbilstošām Latvijas Republikas Satversmes 92. pantam.

Kriminālprocesa likuma 447. panta pirmā daļa noteic, ka pirmās instances tiesā krimināllietu iztiesā tiesnesis vienpersoniski. Savukārt likuma “Par tiesu varu” 31. panta trešā daļa paredz, ka likumā noteiktajos gadījumos krimināllietas izskata tiesnesis vienpersoniski.

[bookmark: _Hlk230244846]Saskaņā ar Satversmes tiesas likuma 19.2 panta pirmo daļu konstitucionālo sūdzību Satversmes tiesai var iesniegt ikviena persona, kura uzskata, ka viņai Latvijas Republikas Satversmē ietvertās pamattiesības aizskar tiesību norma, kas neatbilst augstāka juridiska spēka tiesību normai. Savukārt šā panta sestās daļas 1. punkts noteic, ka pieteikumā minētais uzskats jāpamato.
Personas pamattiesību aizskārums ir konstatējams, ja: pirmkārt, personai Latvijas Republikas Satversmē ir noteiktas konkrētas pamattiesības; otrkārt, tieši apstrīdētā norma aizskar personai Latvijas Republikas Satversmē noteiktās pamattiesības (sk. Satversmes tiesas 2021. gada 28. maija lēmuma par tiesvedības izbeigšanu lietā Nr. 2020‑52‑01 13. punktu). Aizskārums izpaužas kā tiesību normas tiešas vai ar tās piemērošanas aktu radītas nelabvēlīgas tiesiskas sekas attiecībā uz personas pamattiesībām (sk. Satversmes tiesas 2024. gada 24. janvāra lēmuma par tiesvedības izbeigšanu lietā Nr. 2023-36-03 5. punktu).
No pieteikuma secināms, ka pieteikuma iesniedzējs atrodas apcietinājumā. Pieteikumā vispārīgi norādīts uz to, ka apstrīdētās normas aizskar tiesības uz taisnīgu tiesu, jo paredz, ka pirmās instances tiesā krimināllietu tiesnesis iztiesā vienpersoniski. Pieteikuma iesniedzēja ieskatā, lai nodrošinātu tiesības uz taisnīgu tiesu, pirmās instances tiesā krimināllieta būtu jāizskata trīs tiesnešu sastāvā. Tomēr no pieteikuma nav gūstams apstiprinājums, ka pieteikuma iesniedzējam apstrīdētās normas būtu piemērotas. Tāpat pieteikumā nav pamatots, kādā veidā katra no apstrīdētajām normām ir radījusi pieteikuma iesniedzējam nelabvēlīgas sekas, aizskarot viņam Satversmē ietvertās pamattiesības. 
Līdz ar to pieteikums neatbilst Satversmes tiesas likuma 19.2 panta pirmās daļas un sestās daļas 1. punkta prasībām.

Papildus kolēģija vērš pieteikuma iesniedzēja uzmanību uz to, ka konstitucionālajai sūdzībai jāatbilst arī citām Satversmes tiesas likuma 18. un 19.2 pantā noteiktajām prasībām.
Konstitucionālajā sūdzībā arī jāpamato, ka ir ievērotas prasības attiecībā uz savu tiesību aizsardzību ar vispārējiem tiesību aizsardzības līdzekļiem vai arī nav tādu līdzekļu, ar kuriem pieteikuma iesniedzējs varētu aizstāvēt savas tiesības (Satversmes tiesas likuma 19.2 panta otrā, trešā daļa un sestās daļas 2. punkts). Tāpat jāpamato, ka ir ievērots termiņš konstitucionālās sūdzības iesniegšanai (Satversmes tiesas likuma 19.2 panta ceturtā daļa). Pieteikumā jāietver arī prasījuma juridiskais pamatojums (Satversmes tiesas likuma 18. panta pirmās daļas 4. punkts), proti, jāpamato katras apstrīdētās normas neatbilstība katrai pieteikumā norādītajai augstāka juridiska spēka tiesību normai.

Pieteikuma iesniedzējs lūdz viņam nodrošināt juridisko palīdzību pieteikuma juridiskā pamatojuma sagatavošanai un interešu aizstāvībai Satversmes tiesas procesā. Saskaņā ar Valsts nodrošinātās juridiskās palīdzības likuma 21. pantu iesniegumus par juridisko palīdzību izskata Tiesu administrācija. Tā pieņem lēmumus par juridiskās palīdzības piešķiršanu vai atteikumu to piešķirt un paziņo lēmumu iesniedzējam, kā arī šajā likumā noteiktajos gadījumos norīko juridiskās palīdzības sniedzēju. Līdz ar to pieteikumā izteiktā lūguma izskatīšana nav piekritīga Satversmes tiesai.

Ņemot vērā konstatēto un pamatojoties uz Satversmes tiesas likuma 20. panta piektās daļas 3. punktu, Satversmes tiesas 2. kolēģija

nolēma:

atteikties ierosināt lietu pēc [..] pieteikuma (pieteikums Nr. 120/2026).

Lēmums nav pārsūdzams.

Kolēģijas priekšsēdētāja	Anita Rodiņa

